KIRJALLINEN KYSYMYS E-0036/00 esittäjä(t): Olivier Dupuis (TDI) komissiolle. Constantan ja Triesten välinen öljyputki.



Virallinen lehti nro 280 E , 03/10/2000 s. 0164 - 0165



KIRJALLINEN KYSYMYS E-0036/00 esittäjä(t): Olivier Dupuis (TDI) komissiolle (19. tammikuuta 2000) Aihe: Constantan ja Triesten välinen öljyputki Romaniassa sijaitsevan Constantan sataman ja Italiassa sijaitsevan Triesten sataman välille aiotaan rakentaa öljyputki. Öljyputkihankkeita on kaksi ja eri lehtitietojen mukaan niitä käsitellään parhaillaan. Ensiksi mainittua hanketta käsittelee italialainen yritys ENI ja jälkimmäistä amerikkalainen konsortio. Suunnitelmien mukaan öljyputki kulkisi Unkarin ja Slovenian läpi, joten kummatkin hakijamaat saisivat sitä kautta öljyä. Onko komissio sitä mieltä, että olisi suositeltavaa tukea tämän öljyputken rakentamista erityisesti, kun otetaan huomioon viimeaikaiset ympäristötuhot kuten Vendéen ja Bosporin salmen öljykatastrofit parempien yhteyksien luominen Taka-Kaukasiaan, Keski- ja Itä-Euroopan maiden energianhankintaväylien monipuolistaminen sekä Supsan ja Constantan satamien kehittäminen? Onko komissio jo toteuttanut tai aikooko se toteuttaa toimia tämän asian suhteen? Chris Pattenin komission puolesta antama vastaus (23. helmikuuta 2000) Komissio myöntää Constantan ja Triesten välisen öljyputken merkityksen Bosporin kautta kulkeviin hiilivetyjen siirtoihin liittyvien ekologisten riskien vähentämisessä ja Lounais-Euroopan maiden energiahuollon monipuolistamisessa. Putki tarjoaa viimeksi mainituille maille mahdollisuuden päästä osallisiksi Kaspianmeren alueen luonnonvaroista mm. Kaukasian läpi kulkevan väylän ja Mustan meren länsirannikon merisatamien, mm. Constantan öljysataman kautta. Komissio palauttaa mieliin yhteisön kannan Kaspianmeren alueen luonnonvarojen merkityksestä Euroopan energiahuollossa, useiden turvallisten väylien tarpeesta energiatoimitusten kuljettamiseksi Euroopan ja kansainvälisille markkinoille sekä näiden väylien rakentamisesta kyseisten investoijien kaupallisten kriteerien perusteella. Tässä mielessä ja ottaen huomioon yhteisön laajentumisnäkymät ja energiahuoltovarmuuden sekä tarpeen helpottaa hiilivedyn siirtoverkkojen aikaansaamista entisen Neuvostoliiton, Keski- ja Itä-Euroopan maiden ja yhteisön välille komissio on toteuttanut vuodesta 1995 alkaen valtioiden välistä teknisen tuen ohjelmaa (Inogate-Interstate Oil and gas transport to Europe). Tavoitteena on kehittää alueellista yhteistyötä kyseisten alueiden maiden välillä, jotta täytettäisiin tarvittavat edellytykset julkisten ja yksityisten investointien houkuttelemiseksi nykyisten verkkojen kunnostamiseen ja uudenaikaistamiseen sekä uusien, teknisesti ja taloudellisesti elinkelpoisten ja ympäristövaatimukset täyttävien väylien kehittämiseen. Ohjelman avulla on valmisteltu uusi, kansainväliset normit täyttävä hiilivetyjen rajat ylittävää siirtoa koskeva järjestely (Inogate Umbrella Agreement), jonka ovat tähän mennessä allekirjoittaneet 16 maan hallitusten edustajat; maiden joukossa on Keski-Aasian ja Kaukasuksen alueen maita sekä Keski- ja Itä-Euroopan ja Balkanin alueen hakijamaita (mm. Romania). Ohjelma on nopeuttanut eri hankkeiden toteuttamista. Kyseiset hankkeet koskevat Kaspianmeren altaan liittämistä Euroopan markkinoihin Kaukasian kautta kulkevan käytävän, Supsan sataman ja Mustan meren länsirannikon satamien kautta. Mainittakoon erityisesti Constanta-Trieste, Odessa-Gdansk, Burgas-Alexandropoulis ja BurgasVlore -hankkeet. Komissio ei halua asettaa mitään hanketta ensisijalle, mutta tunnustaa Constanta-Trieste -hankkeen merkityksen Lounais-Euroopan markkinoille. Romanian viranomaiset aikovat piakkoin järjestää Inogate-sopimuksen yhteydessä kyseiseen käytävään mahdollisesti liittyvien maiden teollisuusministerien kokouksen, jossa tutkittaisiin institutionaalisia ja teknisiä edellytyksiä, jotka on täytettävä ennen kuin lopullinen hanke toimitetaan yksityisille ja institutionaalisille investoijille, joita asia koskee. Komissio on valmis antamaan Inogate-ohjelmaan kuuluvaa teknistä tukea Romanian ja hankkeeseen mahdollisesti liittyvien maiden hallituksille hankkeen valmistelemiseksi ja mahdolliseksi toteuttamiseksi.